| Jarkko Pienimäki <jarpie@amigafin.org> Silent Running (DVD) |
| Amiga - oppia ja ennustuksia
| Janne Sirén
| Amigalla elektroniikkaa
| Paljonko Amigasi kuluttaa?
| Esa Lyttinen
| Digitaaliajan kotiteatteri - Osa 4
| Esa Heikkinen
| Silent Running (DVD)
| Jarkko Pienimäki
| Spacecenter Babylon 5 (DVD)
| Tuomo Mämmelä
Silent Running (USA 1972) sijoittuu tulevaisuuteen, jossa on kulunut kahdeksan vuotta siitä, kun maapallon viimeiset metsät lähetettiin biodomeissa avaruuteen eläimineen ja kasveineen odottamaan parempia aikoja, jolloin luonto voitaisiin palauttaa maapallolle. Metsät on kuitenkin päätetty tuhota lopullisesti ja alukset palauttaa takaisin kauppalinjoille. Alusta asti metsiä hoitanut Freeman Lowell päättää pelastaa metsät keinolla millä hyvänsä ja tappaa kolme muuta työntekijää, jotka olivat vuoden pestillään aluksilla Lowellin apuna. Elokuvan ohjasi ensikertalainen Douglas Trumbull, jonka Stanley Kubrick oli palkannut tekemään ja suunnittelemaan 2001: A Space Odysseyn erikoistehosteita. Trumbull ohjasi Silent Runningin mielestäni todella onnistuneesti ja antoi varsinkin ensikertalaiseksi ammattimaisen kuvan taidoistaan. Trumbull on ohjannut Silent Runningin lisäksi vain vuonna 1983 tehdyn Brainstormin, vaikka lahjakkuutta ja taitoa olisi varmasti riittänyt kunnon uraan.
Trumbull oli suunnitellut tieteiselokuvaa ja tutustui Michael Ciminoon, Steven Bochcoon ja Deric Washburniin, joilla oli myös samanlaisia suunnitelmia. Yhdessä he kirjoittivat Silent Runningin käsikirjoituksen, ja vaikka käsikirjoitus laitettiin vain Ciminon, Bochcon ja Washburnin nimiin, niin Trumbull oli vahvasti mukana käsikirjoituksen tekemisessä ja olisi ehkä ansainnut myös creditit käsikirjoittamisesta. Kolmesta droidista, joiden kanssa Lowell jää yksin alukselle, tulee tärkeä lenkki elokuvassa. Trumbull sai niistä persoonallisia ja yllättävänkin inhimillisiä, mikä monessa elokuvassa epäonnistuu, ja tulos on tahattoman koominen. Ohjaajan ja käsikirjoittajien taidosta kertoo myös se, että katsoja jopa välittää Lowellin, metsien ja droidien kohtalosta, mikä on aika harvinaista - usein vastaavat yritykset epäonnistuvat.
Silent Runningissa on myös sanomaa ja kritiikkiä siitä, mihin suuntaan maailma oli ollut menossa jo pidemmän aikaa elokuvan tekohetkellä. Elokuva on myös selkeästi oman aikansa lapsi, mutta se ei ole juurikaan vanhentunut vieläkin ajankohtaisen sanomansa ja kritiikkinsä ansiosta. Bruce Dern veti monipuolisen omatuntonsa vainoaman vimmaisen Freemanin roolin loistavasti eikä vain näytellyt yksinkertaisesti psykopaattia, kuten monet muut olisivat varmasti tehneet. Cliff Potts, Ron Rifkin ja Jesse Vint näyttelivät kolmea muuta työntekijää, jotka olivat vuoden pestillään aluksilla, mutta he jäävät Dernin varjoon, koska elokuvassa suurimmaksi osaksi keskitytään Lowelliin ja droideihin.
Silent Running oli yksi viidestä elokuvasta, joille Universal antoi miljoonan dollarin budjetin ja ohjaajalle täyden vapauden tehdä elokuva lopullista leikkausta myöden. Silent Running ei saanut muiden neljän elokuvan tavoin käytännössä minkäänlaista markkinointia, koska Universal luotti "puskaradioon". Elokuva jäi siksi vain pienen yleisön tietoisuuteen, kun se alun perin oli teatterikierroksella, mutta se on sittemmin löytänyt yleisönsä ja siitä on tullut yksi kulttiklassikoista. Peter Schickele sävelsi hyvät elokuvaan sopivat musiikit. Hän oli aikaisemmin säveltänyt Joan Baezin levyjä, joista Trumbull piti ja päätti tarjota säveltäjän pestiä Schickelelle, joka suostuikin työhön. Trumbull sai myös Joan Baezin laulamaan kaksi laulua Silent Runningiin. Pidän Baezin laulamista kappaleista, ja ne sopivat elokuvaan hyvin. Harmi kyllä, Silent Runningin soundtrackia ei ole julkaistu CD:llä.
Kuva, ääni ja tekstitys
Kuvanlaatu on kauttaaltaan hyvä ja terävä. Vähäistä rakeisuutta on havaittavissa muutamassa kohtaa, mutta kuvassa ei näy juurikaan roskia tai artifakteja. Kuva on oikeassa kuvasuhteessa (1.85:1) anamorfisena, jolloin laajakuvatelevisioilla ja videotykeillä saadaan siitä täysi hyöty irti.
DVD:llä on kolme monoääniraitaa; alkuperäisen englannin lisäksi löytyy dubattuina espanja ja ranska. Katsoin elokuvan englanninkielisellä ääniraidalla, dialogi oli selkeää eikä suhinaa tai muita häiriöitä ollut. Onneksi DVD:llä on alkuperäinen monoääniraita, koska se on alun perin sellaisena esitetty. Jotkut olisivat varmasti halunneet Dolby Digital 5.1:n tai 2.0 Stereo remixin, mutta mielestäni se ei olisi ollut tarpeellista. Tekstitys löytyy englanniksi huonokuuloisille, eli siinä näkyy välillä esim. "ovi aukeaa" -tyylisiä tekstejä. Tekstitys on aivan liian isolla kirjasinlaadulla, ja tekstityksen paikka vaihtelee sen mukaan mistä ääni kuuluu, mikä on huono ratkaisu. Itse katson elokuvan siksi mieluummin ilman tekstitystä, koska dialogi oli selkeää eikä tekstitystä juurikaan kaivannut.
Ekstrat
Ekstrat ovat todella hyvät ja niihin on nähty selkeästi vaivaa. DVD:lle on laitettu elokuvan kanssa samaa aikaa tehty 49-minuuttinen elokuvan teosta kertova dokumentti, joka voitti aikoinaan palkintojakin filmifestivaaleilla. Dokumentti on mielenkiintoinen ja siinä näytetään ja selostetaan hyvin elokuvan tekemisen eri vaiheet. Trumbullin ja Dernin kommenttiraita on myös hyvä. He selvästi nauttivat elokuvan teosta ja kertovat mielenkiintoista triviaa ja faktatietoa. Kommenttiraita on myös viihdyttävä koko elokuvan keston ajan, sen aikana ei pääse kyllästymään eikä siinä ole juurikaan hiljaisia hetkiä.
Trumbullin varsin mielenkiintoisessa puolituntisessa haastattelussa 30 vuotta myöhemmin hän kertoo elokuvan tekemisestä sekä siitä, millaisia virheitä tuli teon aikana, kun oli vielä kokematon ja millaista oli työskennellä alan ammattilaisten kanssa keltanokkana. Bruce Dernin 10-minuuttisessa haastattelussa hän muistelee elokuvan tekoa ja sitä miten se on vaikuttanut hänen elämäänsä, kun on ollut Silent Runningin jälkeen mukana monessa elokuvassa ja vertaa sitä muihin kokemuksiin. Haastattelussa on ehkä hitusen selkään taputtelua, mutta niinhän niissä yleensä on.
Yhteenveto
Silent Running on yksi parhaita tieteiselokuvia, mutta myös yksi aliarvostetuimmista. Silent Runningissa on myös sanomaa, eikä se ole mielestäni vanhentunut ajan saatossa. Se ei ole aivan perinteisimpiäkään genren elokuvia. Jos kaipaat isoja avaruustaisteluja, sädepyssyköitä ja alieneita, niin katso joku muu elokuva, mutta jos pidät 2001: A Space Odysseystä ja muista sen tyylisistä, niin Silent Running on sinua varten.
Silent Running DVD (USA 1972)
Elokuva | 5 / 5
Video | 4 / 5
Ääni | 3,5 / 5
Ekstrat | 5 / 5
Kuvasuhde | 1.85:1 anamorfinen (NTSC)
Ääniraidat | Dolby Digital 2.0 (englanti, espanja, ranska), kommenttiraita
Tekstitykset | englanti huonokuuloisille
Aluekoodi | 1 (USA, Kanada)
Pituus | 90 min
Ekstrat | - The making of Silent Running (Dokumentti, 49 min) - Feature commentary with Director Douglas Trumbull and Cast Member Bruce Dern (kommenttiraita) - Silent running by Douglas Trumbull (haastattelu, 30 min) - A Conversation with Bruce Dern (haastattelu, 10 min) - Douglas Trumbull : Then and now (haastattelu, 5 min) - Theaterical Trailer - Production Notes (Tekstiä elokuvan teosta) - Cast and filmmakers (bio/filmografiat)
Sivun alkuun |